И.Ф.О . Шиһапова Наҗия Наил кызы

Мәктәп исеме ТР Апас муниципаль районы МБГУ

 “Сатламыш төп гомуми белем бирү мәктәбе “

Район Апас муниципаль районы

Туган елым 18 апрель 1967 ел

Яшәү урыным ТР, Апас муниципаль районы,Карамасар

 авылы, Р.Ильяс урамы, 66 йорт

Иҗади эш темам: Укучыларның интеллектуаль мөмкинлекләрен

 ачыклау һәм үстерү өчен оптималь шартлар

 тудыру; рухи бай,ирекле,физик яктан сәламәт

 иҗади фикерләүче,мөстәкыйль шәхес тәрбияләү.

Белемем АПУ,1986,башлангыч класс, КГПИ,1991 татар теле,

 әдәбияты укытучысы

Телефон 8(84376)35-8-01 сот.89274157624

  **Искиткеч халыкчан җыр остасы**

 (Сыйныфтан тыш чара)

**Максат.** Укучыларны Сара Садыйкованың тормыш юлы, иҗаты белән таныштыру, аңа карата укучыларда ихтирам хисе тәрбияләү, аның иҗаты аша туган якка,туган илгә мәхәббәт, үзара аралашу, ярдәмләшү сәләтләрен үстерү, тыйнаклылык,сабырлык, илаһилык , милли үзаң тәрбияләү. Якташларыбызның иҗаты,төбәгебезнең үткән һәм бүгенге тарихын балалар күңеленә сеңдерү, яшь буынны Апас төбәгенең данлы шәхесләре һәм үткәне белән горурланып яшәрлек һәм киләчәктә аларның эшен дәвам итәрлек шәхес итеп тәрбияләү.

**Җиһазлау**.Компьютер, проектор, экран, презентация, С.Садыйкова портреты, аңа багышлап чыгарылган стенд, китаплар күргәзмәсе.

 **Чараның барышы.**

**“Үз илемдә” җырын тыңлау .**

**Укытучы.** Укучылар, бу җыр сезгә ошадымы?Анда нәрсә турында җырлана? (җавап)

**Укытучы.** Әйе,туган авыл,аның һәрбер җиренең кадерлелеге турында. Туган җирнең һәр почмагы кадерле, күңелгә якын.Туган авыл,туган җир,без дөньяга килү белән үрмәләп, аннары тәпиләп йөри башлаган Туган туфрагыбыз карап туймаслык матур, сокланып бетмәслек бай.Сез дә шулай туган авылыгызны яратасызмы? Бу җырның сүзләрен Гөлшат апагыз Зәйнашева язган.Сез ничек уйлыйсыз, бу җырга көйне кем иҗат итте икән?(җавап)

**Укытучы. (1 нче слайд)** Бик дөрес,укучылар,татар халкының олы талант иясе, данлы якташыбыз Сара апа Садыйкова.Аның тууына ничә ел инде? Сез аның турында ниләр беләсез? (җавап)

**Укытучы.** Менә без аның турында бүген күбрәк мәгълүмат тупларбыз, җырларын тыңларбыз, үзебез дә җырларбыз, аның иҗаты аша без дә туган ягыбызны, туган илебезне яратырга өйрәнербез. Булачак халык җырчысы, халык композиторы Казан каласында туса да , әти-әнисе, әби- бабалары гомер иткән Апас якларын үзенең туган ягы-газиз җире дип саный.Чөнки моң чишмәләре, зур дәрья кебек киң иҗатка юл башы Тутай авылыннан башлана.Ул киләчәген тулысы белән сәнгатькә багышларга карар кыла. Кечерәк чагында гимназиядә, аннан педагогия техникумында белем ала. Аннан Мәскәү консерваториясе...Соңрак зур җырчы һәм композитор дәрәҗәсенә ирешә.

Ул гомере буена халыкны, бигрәк тә безнең Апас кешеләрен яратты.Үзенең иҗат гомерендә ул 400 гә якын җыр, 30 дан артык спектакльгә музыка, әсәрләр, музыкаль комедия иҗат итә. Тыңлап үткәнчә аның күп кенә җырлары авылга багышланган. Аның “Җидегән чишмә”,”Кайтыгыз торналар”җырлары да туган якның гүзәллегенә дан җырлый.

**“Җидегән чишмә”,”Кайтыгыз торналар” җырларны тыңлау**

**Укытучы.** Бу җырларны тыңлаганнан соң сезнең күз алдына нәрсә килеп басты? (җавап)

**Укытучы.** Әйе,чишмә- изге урын, шуңа күрә кеше аны матурлый, бизи, чишмә янына матур сөлгеләр элә, чүмечләр куя. Табигатьне сакларга, чишмәләрне һәрвакыт чистартып торырга кирәк. Безнең авылда чишмәләр бармы соң? (җавап)

**Укытучы.** Бик дөрес балалар, безнең Карамасар авылы да чишмәләргә бик бай.Ул чишмәләр –безнең горурлыгыбыз.Һәрвакыт аларның тирә-ягын җыештырып, карап торабыз.

**Җыр:”Сусау”**

**(2 нче слайд)** Туган як күле киң,

Күңелләр күлдәй киң,

Туган җир тормышы

Шул гүзәл күлгә тиң.

 дип җырлаган ул үзенең”Кайтыгыз торналар”җырында.

**Укытучы.** Әйе,укучылар, Сара апа Садыйкованың күңеле күлдәй киң булган. Илебез башкаласы турындагы Х.Туфан сүзләренә язылган“Казан кичләре”җыры шуның ачык мисалы. Әйдәгез, без сезнең белән бу җырны бергәләп җырлыйк.

**Җыр:”Казан кичләре”**

**Укытучы.** Менә сез дә озакламый үсеп җитәрсез, илебез башкаласы Казанда укып зур кешеләр булырсыз.Төрлегез –төрле якка таралыр. Шунда инде Сара Садыйкованың бу җырын искә төшерерсез.

**(3,4,5 нче слайдлар) Фоторәсемнәргә күзәтү.**

**Укытучы.** Ә хәзер, укучылар менә бу фоторәсемнәргә күз салыйк әле. (Г.Зәйнәшеваның”Калфаклы сандугач”китабы буенча.) Менә аның әнисе Бибигайшә, әтисе Гариф, нәни Сара әнисе белән, беренче укытучысы һ.б. Аның күп кенә җырлары үзенең әнисенә дә багышланган.Чөнки күп кенә шигырь- мөнәҗәтләрне, халык көйләрен кызы Сара күңеленә салучы әнисе Бибигайшә бит.

**Җыр:” “Әнкәй”.**

**Укытучы. (6,7нче слайдлар)** Фотосурәтләрдә аларның киемнәренә игътибар итик әле. Аның өстендә һәрчак татар халкының милли киеме, башында калфак. Калфаклары аның төрле-төрле.Ул аларны үзе чигә торган булган. Бер кич утырганда бер калфак чиккән.

**(8 нче слайд)** Калфагында җем-җем итә энҗе,

Энҗе тезеп кемнәр чиккәндер...

Калфак күрке- знҗе бөртеге дә

Аның күңлен моңлы иткәндер...(Г.Зәйнашева)

**Татар халык көенә бию.(**Мәдәният йортында эшләп килүче”Мирас клубы”нда чигелгән калфаклар киеп бию)

**Укытучы.** Ул үзенең тыйнаклыгы, гадилеге белән аерылып торган. Әйтеп үткәнемчә, укучылар, әби-бабайлары гомер иткән Тутай авылында яшәүчеләрне авылдашларым дип, ә бөтен район халкын якташларым дип йөрткән, сагынып бик еш кайткан, концертлар биргән ул безнең Апаста, яшьләр, сезнең кебек кечкенә балалар белән очрашкан, үзенең гүзәл рухы белән бөтен Тау ягына, Зөя буйларына ямь, нур өстәгән. Районыбыз үзәге Апас бүген үсә, зурая, төзекләнә, матурая. Яңа йортлары белән яңа урамнар пәйдә була. Апасыбызның иң матур урамы Сара Садыйкова исемен йөртә. Ә инде Тутай авылында аның музее эшләп килә. Тутай мәктәбе аның исеме белән йөртелә.

 **Укытучы.**  Укучылар, янәдән бу фоторәсемнәргә күз салыйк әле. **(8 ,9нчы слайдлар)** Аның тормыш иптәше Газиз Айдарский, кызы Әлфия Айдарская Тормыш иптәше күренекле артист, режиссёр, ә инде кызы татар балетына нигез салучы балериналарның берсе.Сара апагызның зур иҗаты, музыкасының кайбер үзенчәлекле яклары хакында фикерләр,тормышындагы кызыклы хәлләр турында беләсегез килсә, менә бу китапны укый аласыз. **(Г.Зәйнашева “Калфаклы сандугач”китабын күрсәтү)**

**Укытучы.** Бүгенге көндә Сара апабыз исән түгел инде . Ул мактаулы гомер юлы үткән.Районыбыз үзешчәннәренә ул зур сәнгатькә фатихасын бирде. Кыскасы, Сара апабыз җаны-рухы белән дә, олуг хезмәтләре белән дә Тау ягының затлы шәхесләренең берсе булды.Һәм шулай булып калыр да.

**Укучылар чыгышы. Зәйтүнә Ваһапова “Сара апаның моң бәйләме”**

Йөрәкләргә керә, назлый күңелләрне,

Сара апаның моңлы көйләре.

Кайдан килгән аңа моң бәйләме?..

Гөлбакчадыр туган җирләре.

Сара апаның җыры яңгыраса,

Йөрәк хисләремне уята.

Уйландыра, җанны уята,

Күзгә яшьләр китерә, җылата...

Күпме тыңлап,күпме хисләнсәм дә,

Аңлатырга сүзләр аз кебек.

Аның җыры,аның моңлы көе

Гөрләп килгән ямьле яз кебек.

Онытылмас моңнар бүләк иттең.

Без җырларбыз синең хакыңда.

Китсәң дә син инде, кайтмас булып,

Зур мирасың калды халкыңа.

*Кулланылган әдәбият:*

*Зәйнашева Г.”Калфаклы сандугач”-Казан:Татарстан китап нәшрияты 2002.-160*

*Гайнуллин Х.”Апасым-гомер бишегем”*

*“Идел” журналы. №2 2006*